પંજાબના પઠાણકોટ એરબેઝ પર આતંકી હુમલા વિરુદ્ધનું ઓપરેશન પૂર્ણ થયું છે, પરંતુ આ હુમલો કેમ શક્ય બન્યો તેને વિશેની સર્વગ્રાહી તપાસની કામગીરી ચાલી રહી છે. આ તપાસ બહુ જરૂરી છે કેમ કે આ હુમલાની ગંભીરતા ૨૦૦૮ના મુંબઈના આતંકી હુમલા કરતા અનેગણી વધારે છે. વડાપ્રધાન પણ આ વાત સમજી શક્યા છે અને એટલે જ તેમણે પણ પઠાણકોટ એરબેઝની મુલાકાત લેવાનું મુનાસીબ માન્યું. કોઈ પણ લશ્કરી મથક પર હુમલાનું પ્લાનિંગ ત્રાસવાદી સંગઠન સ્વયંભૂ રીતે કરી શકે નહીં. તેની પાછળ કોઈ પણ દેશની સરકારી એજન્સી, સૈન્ય પ્રતિષ્ઠાન અને ગુપ્તચર એજન્સીનું પીઠબળ અને સક્રિય માર્ગદર્શન તેમજ તાલીમ હોય ત્યારે જ એ શક્ય બની શકે.